### Resume

Klimaplanen har sat et mål om, at 30 % af private biler i Vejle Kommune kører elektrisk i 2030. For at understøtte dette har kommunen arbejdet med at opsætte ladestandere til offentlig brug på kommunale p-arealer. Udvalget orienteres om status på arbejdet samt næste faser.

### Sagsfremstilling

Klimaplanen har sat et mål om, at 30 % af private biler i Vejle Kommune kører elektrisk i 2030. For at understøtte dette har kommunen arbejdet med at opsætte ladestandere til offentlig brug på kommunale p-arealer. Udvalget orienteres om status på arbejdet samt næste faser. Da planen blev vedtaget i 2020, var elbilsandelen 0,4 % - pr oktober i år er andelen 3,6 % (altså en ni-dobling på under 3 år), ligesom 17 % af alle nyindregistrerede biler i kommunen i år er elektriske. Samtidig ser vi for første gang et fald i antallet af både benzin- og dieselbiler i 2022 (fald på ca 1.000 biler). Se bilag for udvikling i antal grønne biler fra kommunens klimaplanmonitor.

Der er derfor til stadighed behov for at se på, om behovet for ladeinfrastruktur dækkes, og hvordan kommunen kan understøtte udviklingen af markedet, uden at private aktører stilles dårligere.

Historik over de senere års indsatser

I 2020 gennemførte Vejle Kommune det første udbud af retten til at opstille og drive ladestandere på kommunale arealer med afsæt i [adresse] klima- og innovationspulje. Der blev udbudt 6 lokationer - Klaus Hansen, Stævnen, p-hus Trondur, p-hus Einar Danielsen samt pendlerpladser ved [adresse] og Vejle N afkørslerne. Destinationsladere (11kW) blev hurtigt etableret på de fire første lokationer. På de to sidste lokationer ønskede vinderne af udbuddet at etablere lynladere (150+ kW), der kræver større investeringer i elnettet også. Clever åbner deres lynladestation i første kvartal 2023 ved [adresse], Lona Larsen (nu Norlys) åbner deres i sidste kvartal 2022 på [adresse].

I foråret 2022 godkendte TU en plan for at udbyde 31 lokationer fordelt i 5 pakker med 6-7 lokationer i hver. Pakkerne rummede hver en blanding af attraktive midtbyplaceringer og placeringer, der ikke i sig selv er kommercielt rentable. Fokus var på områder, hvor hurtig udbygning af udbud kan opnås. EWII vandt 4 pakker og E:ON 1 pakke. EWII vandt 2 pakker i første udbudsrunde, hvor 3 pakker blev afsat. I genudbuddet af de sidste to pakker vandt EWII begge. Udbuddet blev særligt vægtet på pris for forbrugeren og leveringstid, så der hurtigst muligt etableres ladere, og økonomisk attraktivt for borgerne at skifte til elbil. EWII og E:ON er i gang med implementeringen i form af 2-6 ladeudtag pr lokaktion. Samtidig blev der gennemført udbud af laderettighed i p-hus Cronhammar. Her vandt EWII ret til 40 ladeudtag, og Ditte Kristensen ret til 40 ladeudtag. Operatørerne betaler Vejle Kommune en leje for rådighed over areal til ladestandere. Laderne forventes klar til åbningen af p-huset. Samlet giver det omkring 200 nye destinationsladere indenfor de næste 6 måneder.

Samspil med privat marked

Vejle Kommune har med de sidste udbud satset på at sikre destinationsladere (11-22 kW) på kommunale arealer. Dette af tre grunde. Destinationsladere kræver mindre af elnettet, og der skal derfor ikke etableres fx transformerstationer i bybilledet. Destinationsladere er følgelig også hurtigere at etablere (jvf erfaringerne fra 2020-udbuddet). Og endelig understøtter destinationsladere i højere grad lokale beboere, ansatte og andre, der har behov for at parkere i længere perioder..

Samtidig har forventningen været, at det private marked selv sikrer investeringer i de hurtigere ladetyper, hvor placering langs ruter med høj færdsel er vigtig, men hvor der ikke er et parkeringsbehov. OK ønsker at etablere hurtigladere (50-100 kW) ved alle COOP-butiker og lynladere ved alle OK-stationer inden 2025. Circle K og andre tankstationer supplerer deres fossile brændsler med lynladere. Senest har Clever og Salling annonceret, at der opsættes et 24 lynladere ved Bilka, Føtex og [adresse] i Vejle, samt 2 lynladere i Give.

Kommunens vinkel har i seneste udbud derfor mere været at sikre parkeringsmulighed med ladere, fremfor lademulighed i sig selv - hvor private aktører på privat grund arbejder med hurtig- og lynladere.

Der kan dog også være en geografisk skævhed, således at [adresse] og strækket langs E45 er godt bestykket med hurtigere ladestandere, mens centerbyerne og oplandet pt kun har offentlige destinationsladere. Det eksisterende tilbud kan f.eks. ses på <https://chargefinder.com/dk/>

Næste udbudsrunder

Det foreslås på denne baggrund, at der i løbet af foråret 2023 gennemføres en markedsdialog om supplerende opsætning af hurtigladere (50-100 kW) på kommunale arealer i områder, hvor der ikke i dag findes sådanne tilbud, og hvor markedet ikke på en kortere bane kan levere hurtigladere. P-huse kan også komme i betragtning her. Et udgangspunkt for markedsdialogen kunne være 4-6 lokationer spredt geografisk. Samtidig er det forvaltningens udgangspunkt, at der her skal betales en markedsleje for brug af kommunale arealer, hvis der er tale om mere ren lademulighed.

Derudover er der med den eksisterende lovgivning et krav om, at alle ikke-beboelsesejendomme med mere end 20 p-pladser inden 2025 skal have etableret mindst et ladeudtag. Dette omfatter i stort omfang kommunale ejendomme, fx skoler, haller og plejecentre. En række af disse er omfattet af eksisterende udbud eller af ladestandere til hjemmeplejen. Men der vil også være en større restmængde af bygninger, der skal håndteres i løbet af 2023-24. For mange af disse bygninger er der ikke et reelt ladebehov, hvorfor der indtil videre er valgt en afventende tilgang. Opgaven skal dog håndteres over de kommende to år.

### Klima og resiliensvurdering

Opsætning af ladestandere understøtter klimaplanens mål om at afkoble befolkningsvækst fra vækst i antal fossile biler, samt målet om 30 % elbiler i 2030.

### Historik

Teknisk Udvalg afsatte i 2020 750.000 kr. fra udvalgets Klima- og innovationspulje til at understøtte opsætning af offentlige ladestationer (sag 187/2020). Udvalget er løbende i kvartalsopfølgninger orienteret om, at udmøntningen er udsat, da lovgrundlaget er blevet ændret pr april 2022.

Teknisk Udvalg bemyndigede forvaltningen til at arbejde videre med udbud af retten til at etablere og drive ladestandere på kommunale p-arealer (sag 80/2022) og i p-hus Cronhammar (sag 81/2022).

Teknisk udvalg blev i september 2022 givet en status på udrulningen af elladestandere (sag 189/2022).

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning |

### Beslutning

Taget til efterretning.